壯哉亭觀龍湫作
作者：宋蒲壽宬
朝代：宋

paragraphs: 雪車冰柱劉义狂，玉川更與相頡頏。
車聲羊膓幾盤折，飛冰走雪何茫茫。
天公矜此老怪物，六丁直下白晝驅阿香。
豐龍列缺一時起，千車百柱摧靡靡。
玉蚪銀闕掀霜髯，藥兔蟾宫擣瑶髓。
濤驚浪駭不可摹，璧碎珠傾詎堪擬。
長風吹雨一座寒，兒童不敢正面看。
狂客何心助鼓譟，磽田萬頃思波瀾。
被髪行歌愜狂想，寶華天雨寧専賞。
炎天上火下如湯，一派清泠浹隣壤。
勸君飲酒君莫疑，有酒不飲吾何痴。
夜光魚目紛紛雜錯烏可辨，眼中如露如電醉來大笑俱不知。